Document ID: 31998R0505

KOMMISSIONENS FORORDNING (EF) Nr. 505/98 af 3. marts 1998 om ændring af forordning (EF) nr. 1274/91 om gennemførelsesbestemmelser til Rådets forordning (EØF) nr. 1907/90 om handelsnormer for æg
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1907/90 af 26. juni 1990 om handelsnormer for æg (1), senest ændret ved forordning (EF) nr. 818/96 (2), særlig artikel 10, stk. 3, og artikel 20, stk. 1, og
ud fra følgende betragtninger:
Kommissionens forordning (EØF) nr. 1274/91 (3), senest ændret ved forordning (EF) nr. 1511/96 (4), indeholder de nødvendige bestemmelser for anvendelsen af handelsnormer for æg;
hyppigheden af afhentning af æg kan reduceres for producenter, der er i stand til at garantere, at den temperatur, æggene opbevares ved på bedriften, holdes under 14 °C; denne undtagelse bør begrænses til medlemslande, hvor, på grund af lav produktions- og befolkningstæthed, omkostningerne ved indsamling og udbringning er generelt højere, og hvor gennemsnitstemperaturerne er lave; disse betingelser er kun opfyldt for Finland og Sverige; denne bestemmelse finder anvendelse fra 1. januar 1998 for at tilsikre en let overgang til anvendelsen af de fælles ægnormer i Sverige, som er blevet udsat indtil denne dato i overensstemmelse med artikel 149, stk. 1 i tiltrædelsesakten ved Kommissionens forordning (EF) nr. 2059/96 (5);
for at sikre et bedre tilsyn med salg af æg fra fritgående høns er det nødvendigt at kræve supplerende detaljerede registreringer af omsætningen af disse æg hos ægsamlerne og engroshandlerne;
det er hensigtsmæssigt at give medlemsstaterne tilladelse til at uddelegere tilsynet med den korrekte mærkning af æg afhængigt af produktionssystem til instanser, der er uafhængige af producenterne;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
I forordning (EØF) nr. 1274/91 foretages følgende ændringer:
1) I artikel 1, stk. 1, indsættes følgende afsnit:
»Levering eller afhentning fra producenterne til pakkerierne eller industrien i Finland og Sverige kan dog finde sted en gang om ugen, hvis de temperaturer, som æggene opbevares ved på bedriften, holdes kunstigt under 14 °C.«
2) I artikel 18 foretages følgende ændringer:
- i stk. 2, andet afsnit, indsættes følgende punktum:
»Disse registreringer skal opbevares på bedriften i mindst seks måneder efter, at flokken er fjernet fra bedriften.«
- som stk. 6a indsættes:
»6a. Ægsamlere og engroshandlere skal føre registre over køb og salg samt lagerregistre for de i stk. 1, litra a), b), c) og d), omhandlede æg.
Ægsamlerne skal være i stand til at oplyse følgende for disse æg:
a) datoer for afhentningen af de afhentede mængder
b) producenternes navn og adresse
c) datoer og mængder leveret til de relevante pakkerier.
Engroshandlerne (herunder handlere, som ikke udøver nogen fysisk handel med æg) skal være i stand til at oplyse følgende for disse æg:
a) datoer og mængder for både køb og salg
b) navn og adresse på leverandører/købere.
Endvidere skal de engroshandlere, som fysisk håndterer disse æg, føre et ugentligt register over de fysiske lagre.
I stedet for at føre registre over køb og salg kan ægsamlere og engroshandlere opbevare fakturaer eller følgesedler med påskrifter som anført i stk. 1.«
- stk. 7a affattes således:
»7a. De i stk. 2 til 6a fastsatte bestemmelser anvendes ikke, når den i stk. 1, litra e), nævnte angivelse anvendes.«
3) Som artikel 18b indsættes:
»Artikel 18b
Tilsyn med angivelserne af de anvendte produktionssystemer, jf. artikel 18, stk. 1, herunder angivelser vedrørende de enkelte produktionssystemers særlige karakteristika, kan uddelegeres til instanser, der udpeges af medlemsstaterne, som har den nødvendige uafhængighed i forhold til de pågældende producenter, og som skal opfylde kriterierne i den gældende europæiske standard nr. En/45011.
Disse instanser skal have licens og skal overvåges af den pågældende medlemsstats kompetente myndigheder.«
Artikel 2
Denne forordning træder i kraft den 1. maj 1998.
Artikel 1, stk. 1, anvendes dog fra den 1. januar 1998.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. marts 1998.

Labels: 3
10
18
17